[bookmark: _GoBack]_____________________________[image: Image result for stema shqiperise ne shkresat zyrtare]___________________________
R E P U B L I K A  E  S H Q I P Ë R I S Ë
KUVENDI
Komisioni për Ekonominë Punësimin dhe Financat
Tiranë, më 5.5.2026
Dokument parlamentar
(Komision përgjegjës)

RAPORT

PËR 
PROJEKTLIGJIN "PËR NJË NDRYSHIM NË LIGJIN NR. 61/2012 “PËR AKCIZAT NË REPUBLIKËN E SHQIPËRISË”, TË NDRYSHUAR 

I. Hyrje

Komisioni për Ekonominë Punësimin dhe Financat, në cilësinë e komisionit përgjegjës, në mbledhjen e datës 5.5.2026, mori në shqyrtim projektligjin "Për një ndryshim në ligjin nr. 61/2012 “Për akcizat në Republikën e Shqipërisë” i ndryshuar, bazuar në nenet 32-38 të Rregullores së Kuvendit.
Për shqyrtimin e këtij projektligji u caktua relator Znj. Antoneta Dhima.  
Për të prezantuar projektligjin ishte i pranishëm deputeti Z. Eno Bozdo në cilësinë e propozuesit. 

Gjithashtu si përfaqësues të Qeverisë të pranishëm në mbledhje ishin Nga Ministria e Financave  Z. Andi Memeti, Zëvendësminstër, Znj. Suela Buxhuku, përfaqësuese nga Drejtoria e Tatimeve Indirekte, Znj. Vera Doci përfaqësuese nga Drejtoria e Tatimeve Indirekte.


II. Baza ligjore kushtetuese.

Projektligji është propozuar bazuar në nenin 81, pika 1, të Kushtetutës dhe nenin 68 të Rregullores së Kuvendit. Nga ana formale, nismëtari ka përmbushur kushtet procedurale. 

III. Qëllimi i projektligjit.

Projektligji propozon ndryshimin e shtojcës nr. 1 të ligjit nr. 61/2012 “Për akcizat në Republikën e Shqipërisë”, të ndryshuar, duke përjashtuar nga akciza (pra akcizë zero) për LPG-në (gazet e naftës dhe hidrokarbure të tjera gazoike E500) kur përdoren si lëndë djegëse në veprimtaritë prodhuese. 

Përmbajtja
Projektligji përbëhet nga 2 nene gjithsej:
· Në nenin 1 propozohet ndryshimi i shtojcës 1 “Mallrat e tatueshme ne Republikën e Shqipërisë” që është pjesë e ligjit 61/2012.
· Neni 2 i projektligjit parashikon hyrjen në fuqi të tij 15 dtë pas botimit në Fletoren Zyrtare.

IV. Shqyrtimi i projektligjit në komision. 

Propozuesi i projektligjit u shpreh ky se nëpërmjet këtij propozimi, kërkohet përjashtimi nga akciza i gazit të lëngshëm për qëllime prodhimi.
Në ligjin aktual, nuk parashikohet përjashtimi nga akciza i gazit të lëngshëm për qëllime prodhimi.Funksionimi jo i mirë i mekanizmave shtetërore për të stopuar abuzimet në treg, nuk është arsye për të rënduar industritë prodhuese, ku vendosja e një akcize të tillë në kushtet e sotme, ndikon tepër negativisht në veprimtarinë e këtij sektori.
Në vijim po parashtroj disa argumenta, që dëshmojnë se aplikimi i kësaj akcize për industrinë prodhuese është e pajustifikuar dhe aspak në përputhje me parimet mbi të cilat aplikohen akcizat, e dëmshme për këtë industri dhe për rrjedhojë për ekonominë e vendit:
· Kompanitë prodhuese e blejnë gazin e lëngshëm duke marrë si njësi matëse kilogramin dhe jo litrin. Duke patur në konsideratë raportin kg/litër në këtë produkt, akciza automatikisht konvertohet nga 6 lekë/litër në 12 lekë/kg. Gjithashtu çmimi i tij është rritur nga 50 lekë/kg në periudhën para fillimit të krizës, në rreth 95 lekë/kg sot (me TVSH).
· Gazi i lëngshëm (LPG) zë një përqindje të konsiderueshme në totalin e kostove në industritë prodhuese. Sipas sektorëve ai varion nga 30% në 35% e ndoshta më tepër. Në këto kushte vendosja e akcizës e bën situatën edhe më të rëndë.
· Kompanitë prodhuese shqiptare, një pjesë të madhe të produktit të tyre e eksportojnë dhe rëndimi në kosto me një akcizë të tillë, ndikon direkt në cenimin e konkurueshmërisë së produkteve shqiptare në rajon. Ndërkohë që asnjë nga vendet e rajonit nuk ka vendosur një akcizë të tillë për gazin e lëngshëm, madje po marrin masa për zbutjen e situatës me çmimet e energjisë, impakti i madh negativ që kanë kompanitë shqiptare nga vendosja e kësaj akcize, do të bëjë që të thellohet akoma më tepër hendeku i konkurencës me vendet e rajonit.
· Vetë vendet e BE përdorin një përqasje të kujdesshme ndaj kësaj çështjeje, duke ia lënë në dorë vendeve anëtare. Një pjesë e madhe e vendeve të BE e përjashton produktin LPG nga vendosja e akcizës.
 Në këto kushte, përjashtimi nga akciza i gazit të lëngshëm për industrinë prodhuese paraqitet si një masë e domosdoshme për të mbështetur këtë sektor, për të ruajtur konkurrueshmërinë e ekonomisë shqiptare dhe për të shmangur efektet negative në zhvillimin ekonomik të vendit.
Relatorja e komisionit u shpreh se nga analizimi i projektligjit si nga pikëpamja juridike, ekonomike, teknike, sociale dhe fiskale evidentojmë si më poshtë vijon.
· Nismë e shqyrtuar dhe e rrëzuar më parë nga Komisioni për Ekonominë Punësimin dhe Financat
Një element i rëndësishëm procedurial që duhet evidentuar është fakti se projektligji nuk përbën një propozim të ri. Ky propozim është adresuar në formën e një amendamenti, përgjatë shqyrtimit të nismës së deputetes Jorida Tabaku konkretisht projektligjit të saj “Për një ndryshim në ligjin nr. 61/2012 ‘Për akcizat në Republikën e Shqipërisë’, të ndryshuar” dhe është rrëzuar nga Komisioni për Ekonominë Punësimin dhe Financat. Ky element procedurial është evidentuar edhe në raportin e Komisionit për Ekonominë Punësimin dhe Financat.

I njëjti propozim rikthehet për shqyrtim si nismë individuale parlamentare, pa ndryshime.

Paraqitja e të njëjtit propozim, pa ndryshime material, pa argumente të reja teknike ose juridike dhe pa ndryshuar kontekstin normativ e ekonomik që motivuan rrëzimin e mëparshëm, krijon premise për krijimin e praktikave proceduriale ricikluese të nismave dhe shqyrtimit të ripërsëritur.

· Inkoherenca me politikën fiskale të konsoliduar dhe cënimi i sigurisë juridike.
Me ligjin nr. 94/2023, Kuvendi i Shqipërisë miratoi unifikim e nivelit të aksizës për gazin e lëngshëm të naftës, duke hequr çdo diferencim të bazuar mbi destinacionin e përdorimit të produktit. Ky unifikim nuk ishte një aksion teknik rutinë, por pasojë e vlerësimit legjislativ se ekzistenca e niveleve të ndryshme të akcizës për të njëjtin produkt, në varësi të destinacionit të përdorimit, kishte krijuar kushtet për abuzim dhe kishte prodhuar vështirësi teknike dhe pasiguri juridike në praktikën doganore. 

Nisma e propozuar synon të rikthejë përsëri një diferencim por me ndryshim të destiacionit të përdorimit. Në këtë këndvështrim nisma nuk mund të konsiderohet reformë fiskale por bërbën një hap prapa që cenon parashikueshmërinë e sistemit tatimor.

Nga pikëpamja e sigurisë juridike, parim i njohur gjerësisht si kusht i shtetit të së drejtës dhe i konfirmuar në jurisprudencën e Gjykatës Kushtetuese, stabiliteti normativ në fushën tatimore nuk është thjeshtë vlerë administrative, por garanci kushtetuese. Ndryshimet e shpeshta dhe kundërthënëse të regjimeve fiskale përfshirë atë të ajkcizës, duke alternuar diferencim me unifikim dhe pastaj kthimin tek diferencimi, prodhojnë pasiguri për operatorët ekonomikë, ndikojnë negativisht në planifikimin e investimeve dhe cenonjnë besimin e biznesit ndaj stabilitetit të kuadrit normativ. Propozimi, duke propozuar rikthimin e diferencimit vetëm pak vite pas unifikimit, nuk mund të pretendojë se mbron sigurinë juridike; ai, në fakt, e dëmton atë.

· Vështirësia dhe pamundësia praktike e kontrollit dhe krijimi i premisave të pa evitueshme për evazion fiskal.

Parimi i rëndësishëm fiskal i cdo përjashtimi, përfshirë edhe përjashtimin nga akciza, bazohet në 2 elementë të rëndësishëm që janë: destinacioni i përdorimit dhe mundësia/aftësia për kontrollin nëse realisht ky produkt ka shkuar në destinacionin për të cilin është dhënë përjashtimi.

Duke iu rikthyer propozimin, evidentojmë faktin se LPG-ja paraqet karakteristika teknike që e bëjnë kontrollin e destinacionit të vështirë, gati të pamundur. Produktet që përjashtohen nga pagesa e akcizës (pra që kanë destinacione specifike përdorimi të ndryshme nga përdorimi I përgjithshëm për të cilin paguajnë akcizë) zakonisht kalojnë në procese denatyrimi, të tilla si ngjyrosja, aromatizimi etj., procese këto që u lejojnë autoriteteve doganore të identifikojnë vizualisht apo me analizë kimike produktin e përjashtuar dhe destinacionin e tij të përdorimit. Gazoili industrial, për shembull, ngjyroset me ngjyrë të kuqe pikërisht për këtë qëllim, dhe kontrolli i tij bëhet relativisht i lehtë. LPG-ja, për tu denatyruar duhet të kalojë në procese aromatizimi dhe tregtohet dhe transportohet në enë të mbyllura nën presion, bombola dhe cisternave cfarë e bëjne procesin e aromatizimit teknikisht tejet kompleks. Ky proces kryehet kryesisht në rafineri me pajisje të specializuara dhe është praktikisht i papërdorshëm si instrument kontrolli doganor në pikat e hyrjes apo në terren.

Ky element do të pamundësonte garantimin që gazi I përjashtuar do të shkonte vetëm në destinacionin e përdorimit për të cilën është dhënë përjashtimi. Në praktikë, nëse ligjërisht LPG-ja për përdorim si lëndë djegëse në veptimtaritë prodhuese ka akcizë zero dhe I njëjti gaz po me përdorim për motor automjetësh apo nga popullata (ngrohje e gatim) ka akcize 6 leke/liter, e vetmja gjë që realisht do ti ndantë këto produkte do të ishte thjeshtë deklarata doganore ku të evidentohej destinacioni përdorimit. Kontrolli fizik i produktit nuk mund të konfirmojë apo mohojë destinacionin. Kjo do të thotë se, çdo sasi LPG-je mund të deklarohet për përdorim si lëndë djegëse në veprimtari prodhuese me akcizë zero, pavarësisht destinacionit real të përdorimit të tij. 

Thëne këtë, potenciali për evazion fiskal dhe spekulim është i drejtpërdrejtë, i matshëm dhe i dokumentueshëm nëpërmjet analogjisë me praktika të njohura abuzive të hasura në vende të tjera me regjime të diferencuara.

· Praktika e Bashkimit Europian dhe dallimet thelbësore me situatën shqiptare.

Relacioni shoqërues i projektligjit pretendon se “shumë vende të BE-së e përjashtojnë LPG-në industriale nga aksiza”. 

Direktiva 2003/96/KE në një interpretim sistematik i dispozitave të saj, në veçanti të neneve 5, 6 dhe 19, në ndërthurje me parimet themelore të funksionimit të tregut të brendshëm, çon në përfundimin se një detyrim i tillë buron në mënyrë të nënkuptuar dhe të detyrueshme për shtetet anëtare. Konkretisht, ndërsa neni 5 lejon aplikimin e normave të diferencuara si mundësi e shteteve anëtare, ky fleksibilitet është i kushtëzuar nga respektimi i parimit të neutralitetit fiskal dhe shmangia e shtrembërimeve të konkurrencës; njëkohësisht, neni 6, që parashikon forma të ndryshme të reduktimit apo përjashtimit nga taksimi, dhe neni 19, që rregullon derogimet specifike, kërkojnë që çdo trajtim i veçantë të jetë i justifikuar, i kontrollueshëm dhe të mos cenojë funksionimin e tregut të brendshëm. Në këtë kuadër, në praktikën e konsoliduar të Gjykatës së Drejtësisë së Bashkimit Europian, është pranuar se diferencimet fiskale që nuk shoqërohen me mekanizma efektivë kontrolli për verifikimin e destinacionit real të produktit krijojnë rrezik të lartë për shmangie tatimore, devijim të produkteve dhe konkurrencë të pandershme, duke i bërë ato të papajtueshme me të drejtën e Bashkimit Europian. Për rrjedhojë, çdo skemë që parashikon trajtim të diferencuar të produkteve energjetike sipas përdorimit kërkon domosdoshmërisht ndërtimin e mekanizmave të fortë administrativë dhe kontrollues, si kusht thelbësor për ligjshmërinë dhe zbatueshmërinë e saj.

Sa më sipër, është thelbësor fakti se aplikimi i trajtimeve të diferencuara në shtetet anëtare të Bashkimit Europian mbështetet mbi disa parakushte strukturore që mungojnë në mënyrë evidente në Shqipëri. Së pari, kapaciteti institucional i administrimit doganor dhe tatimor në vendet e BE-së është dukshëm më i avancuar, i mbështetur në sisteme elektronike të gjurmimit të produkteve të akcizueshme, si dhe në mekanizma të integruar kontrolli dhe auditimi përgjatë zinxhirit të furnizimit. Megjithatë, edhe në këto kushte, analizat dhe vlerësimet e DG TAXUD kanë evidentuar se produktet energjetike dhe skemat që përfshijnë trajtime të diferencuara paraqesin një nivel të lartë rreziku për shmangie tatimore dhe abuzim. Së dyti, shtetet anëtare që aplikojnë trajtime të veçanta për përdorime specifike të LPG-së e kanë shoqëruar këtë regjim me kërkesa të rrepta për licencimin e operatorëve, sisteme të certifikuara monitorimi dhe mekanizma të verifikueshëm kontabël, të cilat garantojnë ndarjen efektive të përdorimeve. Një arkitekturë e tillë administrative nuk është aktualisht funksionale në Shqipëri dhe ndërtimi i saj kërkon investime të konsiderueshme institucionale dhe kohë. Së treti, vlerësimet e institucioneve të pavarura të auditimit, përfshirë Gjykata Europiane e Audituesve, kanë theksuar se fushat që lidhen me taksimin e produkteve energjetike dhe aplikimin e trajtimeve të diferencuara mbeten ndër zonat me ekspozimin më të lartë ndaj humbjeve fiskale dhe vështirësive në kontroll. Në këtë kontekst, pretendimi se një regjim i tillë mund të zbatohet në mënyrë efektive në Shqipëri, në mungesë të këtyre parakushteve, nuk qëndron as nga pikëpamja teknike dhe as nga ajo praktike.

Për më tepër, eksperienca e mëparshme në Shqipëri dhe në vende të tjera ka treguar se skemat e diferencuara për produkte energjetike janë ndër më problematiket për t’u administruar dhe ndër më të ekspozuarat ndaj abuzimeve.

· Precedenti i rrezikshëm

Propozimi objekt shqyrtimi për përjashtim nga akciza të LPG-ja të destinuar për përdorim si lëndë djegëse në veprimtarinë prodhuese krijon një precedent që mund të sjelli ngritjen e kërkesa për përjashtim edhe nga sektorë të tjere, si kërkesa për përjashtim nga akciza të produketeve energjitike që përdoren si lëndë e parë industriale, për produktete energjitike të prodhura prej tyre por që prodhohen për nevojat e veta etj. si dhe nga çdo operator ekonomik që mund të argumentojë se produkti i aksizueshëm hyn si input në procesin e tij prodhimor. 
Shtojca 1 e ligjit nr. 61/2012 liston mbi njëzet kategori produktesh energjetike të aksizueshme. Nëse krijohet precedenti i përjashtimit sipas destinacionit të përdorimit, çdo operator në çdo sektor mund të shohë hapjen e portës për të kërkuar trajtim identik. Ky nuk është skenar hipotetik por të praktikës ligjore parlamentare, ku precedentet normative ndjekin njëri-tjetrin me logjikë të pashmangshme.
Rezultati i mundshëm nuk është thjesht humbja e të ardhurave fiskale nga LPG-ja, por evazion  strukturor i sistemit të akzizave, rritje e kompleksitetit administrative të kontrollit, krijimi I premisave për abuzim dhe degradim i parashikueshmërisë fiskale. 

· Shkelja e parimit të barazisë fiskale dhe jurisprudencës së Gjykatës Kushtetuese.

Nga pikëpamja juridike, projektligji paraqet problematika në raport me parimet kushtetuese të barazisë para ligjit dhe neutralitetit fiskal. Sistemi i akcizave, si pjesë e tatimeve indirekte, ndërtohet mbi parimin që produktet e së njëjtës natyrë duhet të trajtohen në mënyrë të barabartë, pavarësisht nga origjina, përdorimi apo subjekti ekonomik që i tregton.

Sistemi aktual i akzizës për gazët e naftës dhe hidrokarbureve të tjera (LPG-ja) parashikon/ aplikon të njëjtën nivel/normë akcize pavarësisht destinacionit të deklaruar. Ky trajtim uniform nuk është mungesë ndjeshmërie ndaj sektorit prodhues: ai është shprehje e parimit të neutralitetit fiskal, sipas të cilit barra tatimore nuk duhet të ndikojë në vendimet e alokimit të burimeve dhe nuk duhet të favorizojë kategori specifike operatorësh mbi të tjerë. Argumenti i relacionit se njësia matëse kilogram krijon de facto diskriminim kundrejt LPG-së krahasuar me produktet e tjera energjetike nuk qëndron tekniko-juridikisht: njësia matëse aplikohet uniformisht mbi të gjithë blerësit e LPG-së, pavarësisht se janë familje apo fabrika, dhe diferenca e bujshme e kostove të evidentuar nga relacioni rrjedh nga faktorë tregu (raporti kg/litër, çmimi i tregut, efikasiteti energjetik), jo nga trajtim diskriminues ligjor.

Gjykata Kushtetuese e Republikës së Shqipërisë, me Vendimin nr. 56, datë 16.07.2024, i ka dhënë përgjigje të qartë logjikës mbi të cilën bazohet propozimi aktual. Gjykata shqyrtoi ankimin e Shoqatës së Prodhuesve dhe Tregtuesve të Pijeve Alkoolike Vendase ndaj unifikimit të aksizës,  një situatë strukturalisht identike: heqjen e diferencimit tatimor sipas kategorisë së operatorit dhe unifikimi në një normë të vetme. Gjykata rrëzoi ankimin, duke konstatuar se unifikimi i akcizës plotëson kriteret kushtetuese të kufizimit të lirisë ekonomike (kufizim me ligj, interes publik, proporcionalitet) dhe se hequrja e trajtimit preferencial nuk cënon në thelb lirinë e veprimtarisë ekonomike. Gjykata theksoi se “përfitimi i taksave të reduktuara nuk përbën të drejtë të fituar” dhe se “eliminimi i trajtimit preferencial respekton parimin e neutralitetit në tatime dhe drejtësinë tatimore”. Rikthimi i diferencimit – të njëjtit lloji me atë të kundërshtuar dhe rrëzuar kushtetueshëm – nëpërmjet nismave parlamentare sektoriale, do të ishte kundër logjikës juridike të këtij vendimi dhe do t’i hapte rrugën kundërshtimeve të reja kushtetuese.


· Paradoksi social dhe fiskal

LPG-ja nuk është vetëm lëndë e parë industrial, ajo është edhe burimi kryesor i ngrohjes dhe gatimit për familjet shqiptare, sidomos ato me të ardhura të ulëta dhe të mesme, kryesisht në zonat periferike dhe rurale. Nëse propozimi aprovohet, industria prodhuese  e cila në parim ka kapacitetin ekonomik të transferojë çdo kosto fiskale te konsumatori final  do të përjashtohej nga akciza, ndërkohë që familjet të cilat nuk kanë asnjë mekanizëm transferimi të barrës  do të vazhdonin ta paguanin plotësisht. Kjo asimetri nuk ka asnjë justifikim nga pikëpamja e drejtësisë fiskale apo politikës sociale. Aksiza, si taksë indirekte mbi konsumin, duhet parë gjithmonë në kontekstin e ndikimit të saj regresiv mbi popullsinë me të ardhura të ulëta. Çdo vendim për lehtësira tek aksiza, duhet të peshojë me kujdes nëse lehtësia i shkon atij që ka më nevojë apo atij që ka kapacitet absorbimi.

· Mungesë e impaktit të masës

Projektligji nuk shoqërohet me një analizë të plotë fiskale që të tregojë impaktin real në të ardhurat e shtetit, çka përbën një mangësi serioze në procesin e vendimmarrjes. Në kushtet kur buxheti i shtetit përballet me nevoja të shumta financimi, çdo reduktim i të ardhurave duhet të justifikohet me përfitime të qarta dhe të matshme, gjë që mungon në këtë rast.Ndërkohë, humbja e të ardhurave buxhetore është e drejtpërdrejtë dhe e menjëhershme. 

Përfaqësuesit e Qeverisë, u shprehën se ky projektligj nuk është pjesë e programit të qëverisë.

V. Përfundime


Në përfundim të shqyrtimit të projektligjit, duke vlerësuar gjithë problematikat e evidentuara, Komisioni për Ekonominë Punësimin dhe Financat vlerësoi se projektligji i propozuar nuk duhet të miratohet dhe me votat pro të shumicës së anëtarëve të pranishëm, vendosi mosmiratimin në parim të projektligjit "Për një ndryshim në ligjin nr. 61/2012 “Për akcizat në Republikën e Shqipërisë” i ndryshuar.

     
 RELATOR 							KRYETAR 
      
         Antoneta DHIMA                                                               Milva EKONOMI

